Kynbótadómar íslenskra hrossa: tíðni athugasemda hæfileika við einkunnir og tengsl byggingar og hæfileika
Árið 2000 var tekið upp dómsblað sem innheldur athugasemdir fyrir hvern eiginleika. Þegar íslensk hross eru dæmd er merkt við þessar athugasemdir til rökstuðnings á dómnum og til að lýsa viðkomandi hrossi. Endurteknir dómar með athugasemdunum voru notaðir, alls 17.226 dómar frá árunum 2000-2008. Markmið verkefnisins var að nota tíðni athugasemdanna til að gefa vissa lýsingu af þeim hrossum sem mæta til dóms. Með því að reikna út meðaleinkunn athugasemdanna, fylgni athugasemdanna við einkunnir hæfileika og aðhvarfsgreiningu milli athugasemda hæfileika og einkunna hæfileika var fundið út hvaða athugasemdir einkenndu háar og lágar einkunnir hæfileika. Til að leggja mat á samband byggingar og hæfileika var reiknuð fylgni milli athugasemda byggingar og athugasemda hæfileika. Helstu niðurstöður eru þær að athugasemdir sem eru algengastar meðal sýndra hrossa eru taktgott tölt og fet; ferðlítið brokk og skeið; ferðmikið stökk; mikill fótaburður (fegurð í reið); reiðvilji og ásækni (vilji og geðslag). Þær athugasemdir sem einkenna háar einkunnir hæfileika eru þau atriði sem koma fram í lýsingum á einkunum 9,5-10 í stigurnarkvarða dómstiga íslenska hestsins. Þær athugasemdir sem einkenna lágar einkunnir eru atriði sem koma fyrir í lýsingum á lægri einkunum dómskalans. Samband milli athugasemda byggingar og athugasemda hæfileika er veik en það komu fram nokkrar athugasemdir byggingar sem gæta einhverja áhrifa á hæfileika en það eru halli bóga; lögun og lengd hálsins; halli og lögun baks; lögun bols; hæð fóta; þykkt hæla og dýpt hófa. Þessar athugasemdir höfðu einna mest áhrif á tölt, brokk, stökk og fegurð í reið.
Networked Digital Library of Theses and Dissertations